डीपीएलका लागि फाप्लामा तयारी तीव्र, महोत्सवको रुप  लिने दाबी
सुदूरपश्चिमको प्रतिष्ठा बनिरहेको धनगढी प्रिमियर लिग (डीपीएल) को तेस्रो संस्करण फाप्ला अन्तर्राष्ट्रिय क्रिकेट मैदानमा हुने भएको छ । माघ १९ देखि हुने डीपीएलका लागि दुई महिनाअघिदेखि नै फाप्लामा पिच निर्माणको काम धमाधम भइरहेको छ । 
धनगढी — सुदूरपश्चिमको प्रतिष्ठा बनिरहेको धनगढी प्रिमियर लिग (डीपीएल) को तेस्रो संस्करण फाप्ला अन्तर्राष्ट्रिय क्रिकेट मैदानमा हुने भएको छ । माघ १९ देखि हुने डीपीएलका लागि दुई महिनाअघिदेखि नै फाप्लामा पिच निर्माणको काम धमाधम भइरहेको छ । प्रतियोगिता आयोजक धनगढी क्रिकेट एकेडमीका अध्यक्ष सुवास शाहीले फाप्ला क्रिकेट मैदानमा करिब २५ लाखको लगानीमा आईसीसी मापदण्डको पिच र मैदान निर्माण गर्ने काम भइरहेको बताए । उनले पिच तयार पार्न मुम्बईबाट दुई अनुभवी क्युरेटरलाई ल्याएका छन् । ‘मुम्बई क्रिकेट एसोसिएनसँग आवद्ध शेख र सन्जयलाई बोलाएर अन्तर्राष्ट्रियस्तरको मैदान निर्माणमा जुटेका छौं,’ शाहीले भने, ‘मैदानमा ५ वटा पिच निर्माण हुनेछ । आईसीसीका प्रतियोगिताको मैदानभन्दा कम हुने छैन ।’ उनले प्रतियोगिताको १५ दिन अगाडि नै मैदान तयार गरिसक्ने बताए । दुई विदेशीलाई कीर्तिपुर मैदानका नेपाली क्युरेटर विसन मण्डलले समेत सघाइरहेका छन् । दैनिक ८ घण्टा २० मजदुर निर्माणमा खटिएका छन् । विदेशी क्युरेटर सन्जयले निर्माण भएको मैदानलाई प्रयोगमा ल्याउन सकेमात्रै लगानी सदुपयोग हुने बताए । ‘यति ठूलो लगानी र मिहिनेतमा तयार पारेको यो अन्तर्राष्ट्रियस्तरको ग्राउन्ड र पिचको सदुपयोग हुनु आवश्यक छ,’ उनले भने, ‘यो पिच एउटा प्रतियोगिता लागि मात्रै भए लगानी र मिहिनेत खेर जानेछ ।’ नियमित प्रतियोगिताहरू भइराख्न आवश्यक हुने उनले सुझाए ।  ‘अन्तर्राष्ट्रिय मापदण्डमा टान्टी–२० प्रतियोगिताका लागि ६५ यार्डको ग्राउन्ड आवश्यक हुन्छ,’ उनले भने, ‘कम्तीमा ५ क्रिकेट पिच हुनुपर्छ । जो यहाँ मैदानको क्षेत्रफल र पिचको गुणस्तर पनि त्यही किसिमको तयार पारिँदै छ ।’ उनले प्रतियोगिता सुरु हुन १५ दिनअघि मैदान आयोजकलाई हस्तान्तरण गरिने बताए ।सन्जय र शेखसँग मुम्बई क्रिकेट एसोसिएनसँग आबद्ध भएर २२ वर्षको क्युरेटरको अनुभव छ । ड्रिम फाप्लालाई साकार रूप दिन डीपीएलका आयोजक धनगढी क्रिकेट लिगले आफ्नो तेस्रो सस्करण फाप्लामा गर्न लागेको अध्यक्ष शाहीले बताए ।डीपीएलका लागि अर्काको ग्राउन्डमा अस्थायी लगानी खेर जाने भएकाले यो वर्ष यसै मैदानमा लगानी गर्न थालेको उनी बताउँछन् । यसअघि संघीय प्रहरी ईकाईको मैदानमा दुई संस्करण सम्पन्न भएको थियो ।‘बजारको नजिक पर्ने भएकाले दर्शक र प्रायोजकलाई मध्यनजर गरी यसअघिका दुई संस्करण प्रहरीको मैदानमा आयोजना भए,’ उनले भने, ‘अहिले त्यो अवस्था छैन । डीपीएल एक ब्रान्ड भईसक्यो । अब दर्शक डीपीएल हेर्न बजारबाट ३ किलोमिटर टाढाको फाल्ला मैदानमा आउँछन् भन्ने विश्वास छ । प्रायोजकहरूले पनि विश्वास गर्ने वातावरण भइसकेको छ ।’ शाहीले डीपीएलले ‘ड्रिम फाप्ला’ योजना ल्याएको बताए । फाप्ला ग्राउन्डको विकासका लागि डीपीएल फाप्लामा हुन आवश्यक थियो । उनले डीपीएलका लागि ग्राउन्ड र पिच निर्माणमा हुने १५–२० लाखको लगानी बर्सेनि खेर जाने गरेको बताए । ‘त्यहाँ एउटा प्रतियोगितापछि सकिन्थ्यो,’ उनले भने, ‘फाप्लामा प्रतियोगिता पछि पनि अन्य क्लबलगायतका क्रिकेट खेलाडीले पिचको उपभोग गरिराख्ने छन् ।’ उनले दर्शकका लागि ५ हजार क्षमताको अस्थायी प्यारापिट तयार गरिने बताए ।डीपीएलले महोत्सवको रूप लिने आयोजक शाहीले डीपीएलको तेस्रो संस्करणले अन्तर्राष्ट्रियस्तरको प्रतियोगिता हेरेको अनुभूति दिने दाबी गरेका छन् । उनले भने, ‘यहाँ दर्शकले खेलको आनन्द मात्रै लिने छैनन्, हरेक खाले मनोरन्जन प्राप्त गर्ने वातावरण मिल्नेछ ।प्रतियोगितामा सांस्कृतिक मञ्च हुनेछ । खेलअघि पछि चर्चित कलाकारले आफ्नो प्रस्तुति दिनेछन् । ग्राउन्डबाहिर फुडस्टल र क्रिकेटका सामान पाइने स्टल राखिने छ । पहिलाको तुलनामा प्रतियोगितास्थलदेखि बजारसम्म झकिझकाउ हुनेछ । भारतीय सिमावर्ती क्षेत्रका दर्शकसमेत आकर्षित पारिनेछ ।’ उनले त्यसका लागि सिमावर्ती क्षेत्रमा प्रचारप्रसार र आउजाउका लागि यातायात सुविधा उपलब्ध गराइने सुनाए । उनले भने, ‘समग्रमा यो क्रिकेट मेलाका रूपमा प्रतियोगिताको प्रदर्शन हुनेछ ।’